**ORDONANȚĂ DE URGENȚĂ**

**privind modificarea și completarea Ordonanței guvernului nr. 99/2000 privind comercializarea produselor și serviciilor de piață**

Având în vedere evoluţia situaţiei epidemiologice internaţionale determinată de răspândirea coronavirusului SARS-CoV-2 la nivel mondial și declararea "Pandemiei" de către Organizaţia Mondială a Sănătăţii la data de 11 martie 2020,

Luând în considerare evoluţia acestei pandemii la nivel național, evoluţie ce reclamă acţiuni concrete în sensul diminuării efectelor negative determinate de limitarea sau întreruperea activităţilor socioeconomice,

Pentru diminuarea riscurilor privind blocarea activităţii întreprinderilor mici și mijlocii pe perioada în care se manifestă efectele pandemiei și pierderea locurilor de muncă pentru salariaţii din domeniile de activitate afectate,

Precum și pentru diminuarea interacțiunii cu autorităților publice și respectarea recomandărilor de păstrare a distanței sociale, aspecte greu de respectat din cauza procedurilor inutile și birocratice prevăzute de actele normative vizate a fi modificate prin prezentul proiect,

Având în vedere dezvoltarea la nivelul Europei a unor noi modele inovative de desfacere și comercializare a produselor direct de la producător la consumator prin intermediul platformelor electronice online, s-au dovedit a fi convenabile, sustenabile, sănătoase și ecologice, iar în contextul pandemiei COVID-19 au reprezentat o alternativă sigură și sănătoasă din punct de vedere epidemiologic pentru livrarea alimentelor către consumatori în afara piețelor tradiționale care au suferit restrângeri ale activității,

Ținând cont de faptul că impactul asupra mediului concurențial este pozitiv, prin extinderea unor noi modele de desfacere, cu lanț scurt, direct de la producător la consumator, a bunurilor și produselor locale, modele concurente cu cele tradiționale dar totodată și între ele, care lărgesc plaja de opțiuni disponibile consumatorilor, elimină intermediarii și costurile asociate din lanțul de comercializare, și conduc în mod direct la o mai bună îndeplinire a nevoilor consumatorilor,

Dat fiind faptul că există un nivel de nesiguranță cu privire la anumite neclarități ale cadrului normativ în ceea ce privește noile modele de desfacere,

Ținând cont de faptul că neluarea unor măsuri urgente, cu caracter excepțional, ar putea aduce prejudicii bugetului de stat urmare încetării activității unor operatori economici,

Dat fiind faptul că aspectele indicate vizează interesul public și constituie o situație extraordinară, a cărei reglementare nu poate fi amânată, care impune adoptarea de măsuri imediate prin ordonanță de urgență,

în temeiul [art. 115 alin. (4) din Constituția României, republicată](http://legislatie.just.ro/Public/DetaliiDocumentAfis/47355),

Guvernul României adoptă prezenta ordonanță de urgență.

**Articol unic.**

Ordonanța guvernului nr. 99/2000 privind comercializarea produselor și serviciilor de piață, publicată în Monitorul Oficial al României, Partea I, nr. 603 din 31 august 2007, cu modificările și completările ulterioare, se modifică după cum urmează:

1. La articolul 3 alin. (3), după litera i) se adaugă o nouă literă, litera j), cu următorul cuprins:

„j) având ca obiect furnizarea pe baza unor contracte încheiate la distanță a produselor alimentare și/sau nealimentare, băuturilor sau a altor bunuri destinate uzului domestic, livrate fizic de unul sau mai mulți profesioniști care se deplasează ocazional, frecvent sau periodic în locuri publice ori private stabilite de comun acord cu consumatorii;”

1. La articolul 5, alineatele (2) și (3) se abrogă.
2. Articolele 14, 17, 19-21, 23, 25, 27-28, 30-31, 34, 38-40, 49, 51, și 57-63 se abrogă.
3. . După litera g) a articolului 18 se introduce o nouă literă, litera h) cu următorul cuprins::

”h) alte situații lăsate la aprecierea comerciantului.”

1. Articolul 22 se modifică și va avea următorul cuprins:

„Vânzarea de soldare este orice vânzare însoțită sau precedată de publicitate și anunțată sub denumirea "soldare/soldări/solduri" și care, printr-o reducere de prețuri, are ca efect vânzarea accelerată a stocului de mărfuri al unui comerciant.”

1. Articolul 29 se modifică și va avea următorul cuprins:

„Vânzările efectuate în structuri denumite magazin de fabrică sau depozit de fabrică sunt vânzările din producția proprie, efectuate direct consumatorilor de către producători, aceștia îndeplinind obligațiile ce revin oricărui comerciant care desfășoară comerț cu amănuntul.”

1. La articolul 32, alineatul (1) se modifică și va avea următorul cuprins:

„În sensul prezentei ordonanțe, vânzările promoționale sunt vânzările cu amănuntul/vânzările cash and carry/prestările de servicii de piață care pot avea loc în orice perioadă a anului.”

1. La articolul 73 se abrogă pct. 2, pct. 4-13, pct. 15-16, pct. 19.
2. La articolul 73, punctul 20 se modifică și va avea următorul cuprins:

„nerespectarea prevederilor art. 54 și 56, cu amendă de la 500 lei la 2.000 lei;”

**PRIM – MINISTRU**

**FLORIN – VASILE CÎȚU**